Okresná prokuratúra Humenné 
Štefánikova 1900/69, 066 42 Humenné 1

Sp. zn. : 1 Pv 525/13/7702	Humenné, 1.4.2014
EEČ : 2-55-50-2014

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 ods. 1 Tr. zák.

Rozhodol: 	prokurátorka Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec  mal. XXXXX, nar. 21.06.2002 aj napriek tomu, že mu povinnosť prispievať na výživu dieťaťa vyplýva priamo zo zákona o rodine a rozsudkom Okresného súdu v Humennom sp. zn. 22 P 26/2010 zo dňa 19.11.2010 v spojení s rozsudkom Krajského súdu v Prešove sp. zn. 17 CoP 1/2011 zo dňa 12.05.2011 bol zaviazaný prispievať na jeho výživu  sumou 155,- € mesačne do rúk matke dieťaťa XXXXX, od apríla 2013 až doposiaľ si v Humennom  túto svoju  povinnosť úmyselne neplnil aj napriek tomu, že vzhľadom na svoje možnosti a schopnosti na výživu dieťaťa prispievať mohol a tak za uvedené obdobie dlhoval na výživnom sumu najmenej  1.486,- €, 

lebo zanikla trestnosť činu

Odôvodnenie:
Poverený príslušník PZ Obvodného oddelenia PZ v Humennom uznesením  sp. zn. ORP-797/HE-HE-2013 zo dňa 22.09.2013 začal trestné stíhanie a uznesením tej istej spisovej značky zo dňa 29.11.2013 vzniesol obvinenie XXXXX pre prečin zanedbania povinnej výživy podľa § 207 ods. 1  Tr. zák..

	Obvinený sa mal trestného činu dopustiť tak, ako je to uvedené vo výrokovej časti tohto uznesenia s tým, že v čase vydania uznesenia dlhoval na výživnom sumu najmenej 1.021,- €.

	V priebehu vyšetrovania bol vypočutý obvinený XXXXX,  ktorý uviedol, že  si je plne vedomý vyživovacej povinnosti voči svojmu maloletému synovi Alexejovi. Uviedol však, že toho času má odobratú licenciu na prevádzkovanie strážnej služby. Toho času teda nepodniká a nie je ani evidovaný na úrade práce. Z toho dôvodu nemá žiaden príjem, pričom voči jeho osobe je vedené exekučné konanie, proti ktorému sa odvolal. Má teda zablokované účty a k finančným prostriedkom sa tak nemôže dostať. Uviedol tiež, že  s terajšou manželkou má ďalšie dieťa, o ktoré sa tiež musí postarať. Vzhľadom na to, že on je aktuálne bez akéhokoľvek príjmu náklady s chodom domácnosti zabezpečuje jeho terajšia manželka a svokra. O syna Alexeja sa zaujíma, no veľmi sa s ním nestretáva, pretože jeho matka s tým nesúhlasí. Ihneď ako bude uvoľnená exekúcia, vyrovná celý dlh na zaostalom výživnom a bude prispievať na výživu syna pravidelne.

	Vo veci bola vypočutá svedkyňa XXXXX, ktorá uviedla, že  je matkou mal. Alexeja, ktorý bol po rozvode s manželom zverený do jej výchovy. Otec dieťaťa bol zaviazaný prispievať na jeho výživu po 155,- € mesačne do jej rúk. Uviedla však, že od apríla jej uhradil iba sumu 64,- € a za ďalšie mesiace jej už žiadne výživné nezaplatil. Uviedla, že toho času je na materskej dovolenke, jej príjem je obmedzený, takže väčšinou žije z úspor. Taktiež uviedla, že už v minulosti podávala na manžela trestné oznámenia, no tieto skončili tak, že po oznámení výživné vyplatil. Aj napriek tomu však maloletý netrpí núdzou, pretože sa mu snaží zabezpečiť všetko čo potrebuje.

	XXXXX bol z trestnej činnosti usvedčovaný aj ďalším spisovým materiálom, ktorý sa nachádza vo vyšetrovacom spise.

	Vzhľadom na to, že boli splnené zákonné podmienky, bola obvinenému  zaslaná výzva na začatie konania o dohode o vine a treste, na ktorú obvinený reagoval tak, že s konaním o dohode o vine a treste súhlasil. Termín konania bol určený na 07.03.2014 s tým, že na toto konanie bol predvolaný nielen obv. XXXXX, ale o termíne konania bola upovedomená aj matka dieťaťa XXXXX. Na konanie sa obaja dostavili s tým, že obv. XXXXX uviedol, že spor na súde vyhral a čoskoro mu budú odblokované účty. Z toho dôvodu požiadal o poskytnutie lehoty na vyrovnanie výživného.

	Matka dieťaťa s týmto postupom súhlasila s tým, že toho času je na materskej dovolenke a peniaze potrebuje. Upozornila obvineného, že do konca mesiaca marec 2014 dlhuje na výživnom sumu 1.616,- €.
	
	Následne predložil obvinený doklady o tom, že dňa 13.03.2014 vložil na účet matky sumu 900,- € a dňa 17.03.2014 sumu 719,- €, čím vlastne vyrovnal zaostalé výživné od 01.04.2013 a zaplatil aj bežné výživné  za mesiac marec 2014.

	Podľa § 207 ods. 1  Tr. zák.  kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného, potresce sa odňatím slobody až na 2 roky.
	
	Podľa § 86 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Vzhľadom na to, že obvinený povinnosť prispievať na výživu dieťaťa dodatočne splnil a neplatenie výživného nemalo trvalo nepriaznivé následky na výchovu a výživu maloletého,  bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)                                                                                                                     

JUDr. Valéria Práznovská
prokurátorka